Il-Kummissjoni Ewropea - Stqarrija għall-istampa Il-Kummissjoni tirrilaxxa r-Rapport dwar il-Konverġenza tal-2016 Brussell, is-7ta' gunju 2016 Ir-Rapport dwar il-Konverġenza tal-2016, ippubblikat llum, jivvaluta l-progress tal-Istati Membri għall-adozzjoni tal-ewro. Ir-rapport ta' din is-sena jkopri s-seba' Stati Membri li huma impenjati legalment biex jadottaw l-ewro: il-Bulgarija, ir-Repubblika Ċeka, il-Kroazja, l-Ungerija, il-Polonja, ir- Rumanija, u l-Isvezja. Ir-rapport jiġi bbażat fuq il-kriterji ta' konverġenza, xi drabi msemmija bħala l-"kriterji ta' Maastricht", stabbiliti fl-Artikolu 140(1) tat-Trattat dwar il-Funzjonament tal-Unjoni Ewropea (TFUE). Il-kriterji jinkludu stabbiltà fil-prezzijiet, finanzi pubbliċi sodi, stabbiltà tar-rata tal-kambju u konverġenza fir-rati tal-imgħax fit-tul Ġiet ivvalutata wkoll il-kompatibbiltà tal-leġiżlazzjoni nazzjonali mar-regoli tal-Unjoni Ekonomika u Monetarja (UEM). L-Istati Membri koperti mir-rapport għamlu progress fil-konverġenza, imma l-ebda wieħed ma jissodisfa l-kundizzjonijiet kollha għall-adozzjoni tal-ewro. L-Istati Membri kollha għajr l-Isvezja jissodisdaw il-kriterju tal-istabbiltà fil-prezzijiet. Sitt Stati Membri jissodisfaw il-kriterju dwar il-finanzi pubbliċi, filwaqt li l-Kroazja għadha soġġetta għal proċedura ta' defiċit eċċessiv. L-ebda Stat Membru ma jissodisfa l-kriterju tar-rata tal-kambju, hekk kif l-ebda wieħed minnhom ma huwa membru tal-Mekkaniżmu tar-Rata tal-Kambju (ERM II): hemm bżonn ta' mill-inqas sentejn ta' parteċipazzjoni qabel ma Stat Membru jingħaqad maż-Żona tal-Ewro. L-Istati Membri kollha jissodisfaw il-kriterju tar-rata tal-imgħax fit-tul. Il-leġiżlazzjoni mhijiex kompletament kompatibbli mar-regoli tal-UEM f'ħafna mill-Istati Membri koperti, għajr il-Kroazja. Kuntest Ir-Rapport dwar il-Konverġenza jifforma l-bażi tad-deċiżjoni tal-Kunsill tal-UE dwar jekk Stat Membru jissodisfax il-kundizzjonijiet biex jingħaqad maż-Żona tal-Ewro. L-Istati Membri li għadhom ma ssodisfawx il-kundizzjonijiet meħtieġa għall-adozzjoni tal-ewro huma msemmija fit-TFUE bħala "Stati Membri b'deroga". Ir-rapport jivvaluta jekk dawn l-Istati Membri kisbux livell għoli ta' konverġenza ekonomika sostenibbli, fit-termini tal-istabbiltà fil-prezzijiet, finanzi pubbliċi sodi, stabbiltà tar-rata tal-kambju u konverġenza fir-rati tal-imgħax fit-tul. Jivvaluta wkoll il-kompatibbiltà tal-leġiżlazzjoni nazzjonali tagħhom mar-regoli tal-UEM stabbiliti fit-Trattat relatati mal-indipendenza tal-banek ċentrali nazzjonali, il-projbizzjoni dwar finanzjament monetarju, u l-kompatibbiltà mal-istatuti tas- Sistema Ewropea ta' Banek Ċentrali (SEBĊ) u tal-Bank Ċentrali Ewropew (BĊE) Ir-Rapport dwar il- Konverġenza mill-Kummissjoni Ewropea jiġi kkumplimentat mir-Rapport dwar il-Konverġenza tal- BĊE. Iż-żewġ rapporti tħejjew indipendentament, imma ġew ppubblikati b'mod parallel. Ir-Rapporti dwar il-Konverġenza jinħarġu kull sentejn, jew meta jkun hemm talba speċifika minn Stat Membru biex jivvaluta jekk huwiex lest li jingħaqad maż-Żona tal-Ewro, pereżempju, il-Latvja fl- 2013. Peress li d-Danimarka u r-Renju Unit innegozzjaw ftehimiet biex ma jiħdux sehem fl-istadju finali tal- UEM fit-Trattat ta' Maastricht dawn ma jiġux koperti minn dan ir-rapprot. Għal aktar informazzjoni Ir-Rapport dwar il-Konverġenza tal-2016 Valutazzjoni tal-Istati Membri dwar il-kundizzjonijiet għall-adozzjoni tal-ewro – MEMO Rapport dwar il-Konverġenza tal-2016 Rapport dwar il-Konverġenza tal-2016 tal-BĊE Rapport dwar il-Konverġenza Preċedenti L-Ewro Unjoni Ekonomika u Monetarja Kuntatti mal-istampa: Mistoqsijiet ġenerali mill-pubbliku: Europe Direct bit-telefown fuq 00 800 67 89 10 11 jew bl - e-mail
Extracted from Il-Kummissjoni_tirrilaxxa_r-Rapport_dwar_il-Konver_enza_tal-2016.pdf